SKRIFTLIG FORESPØRGSEL E-0922/01

af Reinhold Messner (Verts/ALE) til Kommissionen

(28. marts 2001)

Om: Motorvejen Pedemontana Lombarda

I den generelle transportplan har den italienske regering givet udtryk for, at den agter at bygge motorvejen Pedemontana Lombarda, der skal forbinde Varese med Como og Bergamo. Planen støttes af regionen Lombardiet, som med aftaleprotokollet af 13. marts 2000 har indledt en institutionel forhandlingsprocedure med henblik på at fastlægge arbejdets udførelse og vejføringen.

Både regeringen og regionen går ud fra, at denne infrastruktur skal bygges af koncessionsselskabet Pedemontana Lombarda SpA. Dette selskab har således formelt været inddraget i alle etaperne i forhandlingsproceduren.

Så vidt det fremgår, er den pågældende motorvejskoncession imidlertid blevet tildelt selskabet Pedemontana Lombarda SpA uden anvendelse af udbudsproceduren. Kontrakten blev godkendt af ANAS (det statslige vejvæsen) den 29. maj 1990 og efterfølgende bekræftet med interministerielt dekret nr. 1524 af 31. august 1990 - dvs. over en måned efter udløbet af fristen for ikrafttrædelse af pligten til at tildele motorvejskoncessioner via udbud som foreskrevet i direktiv 89/440/EØF(1).

Det skal endvidere bemærkes, at:

- selv om der er gået over 10 år efter direktivets ikrafttrædelse, er kontrakten endnu ikke blevet gennemført for nogen dels vedkommende(2).

- Den vejføring, der for øjeblikket er under drøftelse, er radikalt ændret i forhold til den vejføring, der er indeholdt i kontrakten(3).

Kan Kommissionen på baggrund af ovenstående oplyse:

1. Om den koncession, der er givet Pedemontana Lombarda SpA, er ulovlig i henhold til fællesskabslovgivningen?

2. Om dekret 1524/90 og efterfølgende retsdokumenter vedrørende denne tildeling følgelig giver anledning til at indlede en europæisk traktatovertrædelsesprocedure?

3. Om den ikke mener, at understøttelse af en sådan politik til fordel for motorvejskoncessionsfirmaer er det samme som at modarbejde Den Europæiske Unions prioritering af at oprette en balance mellem de forskellige transportformer landevej og jernbane?

(1) EFT L 210 af 21.7.1989, s. 1.

(2) Da der stadig ikke er blevet bygget så meget som én meter motorvej, kan en eventuel tvist med koncessionsselskabet kun beløbe sig til udgifterne i forbindelse med gennemførte undersøgelser og planer (ca. 10 mia. italienske lire, som er bevilget af staten og ikke skal tilbagebetales). For øjeblikket er der bevilget 240 mia. til projekteringen, hvoraf 100 mia. til ANAS over finansloven for 2000. Udbetalingen af disse bevillinger vil formodentlig føre til en øjeblikkelig stigning i det omtvistede beløb.

(3) Statsadvokaturen har udtalt, at koncessionen kan betragtes som gyldig, da der ikke har været nogen ændring af stednavnene på de vigtigste steder langs med ruten, dvs. Dalmine og Gaggiolo-passet nord for Varese. I det projekt, der for øjeblikket drøftes, nås Gaggiolo-passet via en del af Varese-omfartsvejen, som ikke er forbundet til hovedmotorvejen, da denne fører til Malpensa Lufthavn ca. 40 km. fra selve passet.

Svar afgivet på Kommissionens vegne af Frederik Bolkestein

(11. maj 2001)

1. Ud fra de oplysninger, det ærede parlamentsmedlem giver i sin skriftlige forespørgsel, ser det ikke ud, som om den koncession, der er givet til selskabet Pedemontana Lombarda S.p.A., er underkastet reglerne i Rådets direktiv 89/440/EØF af 18. juli 1989 om ændring af direktiv 71/305/EØF om samordning af fremgangsmåderne med hensyn til indgåelse af offentlige bygge- og anlægskontrakter, som skulle træde i kraft senest den 19. juli 1990. Domstolen har i sin dom af 5. oktober 2000 vedrørende sag C-337/98 bekræftet det princip, at i tilfælde af at en udbydende myndighed beslutter at vælge en kontrahent efter proceduren uden forudgående udbud, skal den ret, der finder anvendelse, afgøres under hensyntagen til det tidspunkt, hvor den pågældende beslutning blev truffet (i det foreliggende tilfælde senest den 29. maj 1990). Men hvis væsentlige betingelser i kontrakten er blevet ændret efter indgåelsen af den oprindelige aftale, kan Rådets direktiv 89/440/EØF og 93/37/EØF af 14. juni 1993 om samordning af fremgangsmåderne med hensyn til indgåelse af offentlige bygge- og anlægskontrakter(1) finde anvendelse.

2. Kommissionen har under alle omstændigheder til hensigt at anmode de italienske myndigheder om at fremsende oplysninger, som vil gøre det muligt at kontrollere, hvorvidt den koncession, der er givet til selskabet Pedemontana Lombarda S.p.A. som anført af det ærede parlamentsmedlem, er forenelig med fællesskabsretten vedrørende offentlige udbud. Hvis det ved gennemgang af de pågældende oplysninger skulle vise sig, at der kan være tale om, at de anvendte fremgangsmåder ikke er forenelige med fællesskabsretten, kan den i EF-traktatens artikel 226 (tidl. artikel 169) omhandlede traktatovertrædelsesprocedure eventuelt indledes.

3. Hvad angår koncessionsproceduren og dens indvirkning på balancen mellem landevejs- og jernbanetransport, skal Kommissionen erindre om sit svar på det ærede medlems forespørgsel E-0371/01, nemlig at den som hovedregel mener, det er at foretrække at lade de direkte brugere bære udgifterne til anvendelsen af infrastrukturerne, og at den undersøger hvilke foranstaltninger, der vil kunne medvirke til at opnå balance mellem landevejs- og jernbanetransport i EU, herunder især foranstaltninger i forbindelse med reglerne for afgifter på og finansiering af infrastrukturerne.

(1) EFT L 199 af 9.8.1993.